b'\n_START_ARTICLE_\nTariq Aziz\n_START_PARAGRAPH_\nTariq Aziz (f\xc3\xb8dt 28. april 1936 i Tel Keppe, Irak, d\xc3\xb8d 5. juni 2015) var tidligere Iraks udenrigsminister og viceministerpr\xc3\xa6sident. Han var dermed det mest indflydelsesrige kristne medlem af Saddam Husseins styre i Irak._NEWLINE_Han blev informationsminister i 1974, og i 1977 blev han medlem af det revolution\xc3\xa6re kommandor\xc3\xa5d._NEWLINE_Saddam Hussein udn\xc3\xa6vnte i 1979 Aziz til en af de tre viceministerpr\xc3\xa6sidenter. I 1980 blev han udsat for h\xc3\xa5ndgranatattentat fra en iraner, som Aziz overlevede. I 1983 under Iran-Irak-krigen blev han udn\xc3\xa6vnt til udenrigsminister._NEWLINE_Denne post forlod han i 1991, men fortsatte som viceministerpr\xc3\xa6sident. Efter denne periode blev han mest kendt som Iraks ansigt udadtil._NEWLINE_Efter invasionen af Irak 2003 blev Tariq Aziz tiltalt for en r\xc3\xa6kke forbrydelser, og blev i marts 2009 id\xc3\xb8mt en f\xc3\xa6ngselsstraf p\xc3\xa5 15 \xc3\xa5r for forbrydelser mod menneskeheden som f\xc3\xb8lge af sin involvering i henrettelsen af 15 irakiske handelsfolk i 1992. Senere i 2009 blev Aziz af den Irakiske h\xc3\xb8jesteret id\xc3\xb8mt en f\xc3\xa6ngselsstraf p\xc3\xa5 yderligere syv \xc3\xa5r for forf\xc3\xb8lgelse og tvangsforflytning af kurdere i den nordlige del af Irak. Aziz afsonede f\xc3\xa6ngselsdommene i Camp Cropper i det vestlige Bagdad. Han blev i 2010 overf\xc3\xb8rt til hospitalet grundet et slagtilf\xc3\xa6lde. 26. oktober 2010 blev han d\xc3\xb8mt til d\xc3\xb8den. Dommen blev dog aldrig eksekveret, og 5. juni 2015 d\xc3\xb8de han efter et hjerteanfald.'